**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.01.2019, ora 08.00 – 03.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.01.2019, ora 7.00**

**RÂURI**

**Debitele au fost** **staţionare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Cerna, Nera, Moldova și Suceava, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Bega, Caraș, Cibin, Neajlov, Glavacioc, Sabar, Siret (cu excepția b.h. Bârlad), bazinul superior al Oltului, cursurile superioare ale Prutului și Jijiei şi sub 30% din mediile multianuale pe Moraviţa.

Formațiunile de gheață (predominant gheaţă la mal, izolat năboi și pod de gheaţă) au fost în extindere și intensificare și sunt prezente în bazinele: Buzău, Bistrița, Putna, Milcov, doar izolat în bazinele superioare ale Mureșului, Jiului, Oltului, Argeșului, Ialomiței, Trotușului, Moldovei și pe unii afluenți ai Prutului.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în scădere,** exceptând râurile din bazinele hidrografice: Jiu, Vedea, Argeș, Ialomița, afluenții din bazinul inferior al Oltului și cele din Dobrogea, unde vor fi staționare.

Formațiunile de gheață existente vor fi în extindere și intensificare, facându-și apariția și pe alte râuri din zonele de deal și munte din nordul, centrul și estul țării.

Se vor intensifica și extinde podurile de gheață pe unele râuri din bazinele: Suceava, Moldova, Bistrița, Bârlad, Jijia și în bazinele superioare ale Mureșului, Oltului și Trotușului.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 02-03.01.2019 **a fost în scădere, având valoarea de 4900 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectorul Gruia – Corabia și în creștere pe sectorul Turnu Măgurele – Tulcea.

**Debitul la intrarea în ţară** (secţiunea Baziaş) **va fi în scădere (4600 m3/s).**

În aval de Porţile de Fier debitele vor fi în scădere pe sectorul Gruia – Zimnicea şi în creștere pe sectorul Giurgiu – Tulcea.

**2.** **Situaţia meteorologică în intervalul 02.01.2019, ora 08.00 –03.01.2019, ora 06.00**

**În ţară,** valorile termice s-au situat în general în jurul mediilor multianuale. Cerul a fost mai mult noros în vestul, centrul, nordul și nord-estul teritoriului și temporar s-au semnalat precipitații. Acestea au fost sub formă de ninsoare în Maramureș și mai ales ninsori în cea mai mare parte a Transilvaniei, local în Banat și Crișana și pe spații mici în Moldova. În restul teritoriului, cerul a avut înnorări în prima parte a zilei, apoi s-a degajat treptat și a devenit variabil spre senin. Vântul a prezentat intensificări la munte, mai ales pe creste, dar trecător și în regiunile sudice, sud-vestice și centrale. Stratul de zăpadă s-a menținut în zonele montane, iar la ora 20.00 măsura pe platformele stațiilor meteorologice până la 172 cm (în Masivul Făgăraș) și local în Maramureș până la 28 cm, în nordul Olteniei până la 17 cm, în Transilvania până la 18 cm, în Crișana până la 12 cm și în nord-vestul Munteniei până la 10 cm. Temperaturile maxime s-au încadrat între -1 grad la Joseni și 8 grade la Bacău, Târgu Ocna și Calafat, iar la ora 06.00 se înregistrau valori termice cuprinse între -9 grade la Apa-Neagră, Curtea de Argeș și Târgu Logrești și 3 grade la Drobeta-Turnu Severin. Cu totul izolat, la începutul intervalului, în nordul Olteniei a fost ceață.

**Observaţie:** începând de ieri, de la ora 06:00, au fost în vigoare 3 atenționări cod galben privind fenomene meteorologice periculoase imediate, emise astfel: 2 de SRPV Craiova și 1 de SRPV Cluj.

**La Bucureşti,** vremea a fost normală sub aspect termic. Cerul a fost variabil spre senin, cu înnorări în prima parte a zilei. Vântul a suflat slab și moderat. Temperatura maximă, mai ridicată față de ziua precedentă, a fost de 3 grade la toate stațiile, iar la ora 06.00 erau -5 grade la stația meteo Băneasa, -2 grade la Afumați și -1 grad la Filaret.

**3. Prognoza meteorologică în intervalul 03.01.2019, ora 08.00 –04.01.2019, ora 08.00**

**În ţară,** vremea va deveni ușor mai rece decât în mod normal, în special în jumătatea de nord, iar noaptea local va fi ger (valori termice sub -10 grade) în centru, nord-vest și izolat în Subcarpați. Cerul va avea înnorări și temporar se vor semnala ninsori slabe, în cursul zilei la munte și în centrul țării și pe spații mici în rest, iar noaptea pe arii restrânse, cu precădere în regiunile vestice și sudice. Izolat și trecător, în regiunile sudice, după-amiază vor fi precipitații slabe și sub formă de lapoviță și ploaie. Vântul va sufla slab și moderat, cu intensificări la munte, în special la altitudini mari, iar în a doua parte a intervalului în sud-est. Temperaturile maxime vor fi cuprinse între -4 și 5 grade, iar cele minime între -14 și -2 grade, cu cele mai scăzute valori în depresiunile din estul Transilvaniei.

**La Bucureşti,** cerul va avea înnorări, iar spre seară și în cursul nopții, trecător vor fi posibile fulguieli. Vântul va sufla slab și moderat, cu ușoare intensificări spre sfârșitul intervalului. Temperatura maximă va fi de 3...4 grade, iar cea minimă de -4...-3 grade.

**4. Buletin nivometeorologic emis pentru perioada 02-04.01.2019**

**Starea stratului de zăpadă în data de 02.01.2019, ora 14:00**

Vremea s-a menținut apropiată de normalul termic al perioadei. Cerul a fost variabil, temporar noros și pe arii relativ extinse a nins slab. Vântul a suflat slab și moderat, cu intensificări izolate care la rafală au atins viteze maxime de 83 km/h în zona înaltă din Bucegi și Călimani, viscolind și spulberând temporar zăpada. Pe arii restrânse s-a semnalat ceață, asociată izolat și cu depunere de chiciură. Stratul de zăpadă a înregistrat variații ușoare, în general de 1-2 cm. La ora 14, acesta măsura 171 cm la Bâlea-Lac, 112 cm la Vf. Omu, 72 cm la Semenic, 65 cm la Vf. Călimani, 64 cm la Sinaia, 60 cm la Parâng, 55 cm la Vf. Vlădeasa, 53 cm Vf. Țarcu, 52 cm la Vf. Ceahlău, 40 cm la Predeal, 21 cm la Vf. Iezer-Rodnei.

**Evoluţia vremii**

**Intervalul 02.01.2019, ora 20:00 – 03.01.2019, ora 20:00**

Vremea va intra într-un proces de răcire. Cerul va fi mai mult noros și local, îndeosebi în cursul nopții, va ninge. Cantitățile de apă pot depăși izolat în Carpații Meridionali 10 l/mp. Vântul va sufla slab și moderat cu intensificări locale, ce vor depăși la rafală 50-60 km/h, viscolind sau spulberând zăpada. Local se va semnala ceață însoțită și de depuneri de chiciură.

**Peste 1800 m:** temperaturi minime: -18...-12 gr.C; temperaturi maxime: -17...-12 gr.C;

**Sub 1800 m:** temperaturi minime: -12...-7 gr.C; temperaturi maxime: -12...-7 gr.C

**Intervalul 03.01.2019, ora 20:00 – 04.01.2019, ora 20:00**

Vremea va fi geroasă. Cerul va fi variabil, temporar noros și pe arii restrânse se vor semnala ninsori slabe. Vântul va sufla slab și moderat cu intensificări temporare, îndeosebi în zonele înalte. Local se va semnala ceață însoțită și de depuneri de chiciură.

**Peste 1800 m:** temperaturi minime: -23...-17 gr.C;temperaturi maxime: -18...-13 gr.C;

**Sub 1800 m:** temperaturi minime: -17...-12 gr.C; temperaturi maxime: -13...-9 gr.C.

**Stabilitatea şi evoluţia stratului de zăpadă în masivul Făgăraș: risc mare**

La altitudini de peste 1800 m, stratul instabil din partea superioară care măsoară pe alocuri 30 cm s-a consolidat ușor. La suprafață este prezent un strat subțire de zăpadă proaspătă, depusă peste o crustă subțire de gheață. În intervalul următor, la aceasta se va adăuga un strat de zăpadă proaspătă de aproximativ 10 cm. Atât la suprafață, cât și în profunzime regăsim plăci de vânt, mai ales pe versanții cu expoziție sudică. Vântul, care va continua să prezinte intensificări îndeosebi în prima parte a intervalului, va viscoli și spulbera zăpada, formând în continuare depozite însemnate în zonele adăpostite. Declanșarea avalanșelor e probabilă chiar și la o supraîncărcare slabă a stratului, iar pe numeroase pante sunt condiții inclusiv pentru declanșarea unor avalanșe de mari dimensiuni.

La altitudini mai mici de 1800 m stratul de zăpadă s-a stabilizat ușor, dar se menține relativ instabil în partea sa superioară, îndeosebi pe pantele mai înclinate, unde declanșările de avalanșe sunt posibile chiar și la supraîncărcări slabe.

**Stabilitatea şi evoluţia stratului de zăpadă în masivul Bucegi: risc mare**

La altitudini de peste 1800 m, stratul s-a umezit și tasat ușor, iar la suprafață s-au format cruste subțiri de gheață peste care se vor depune aproximativ 10 cm de zăpadă proaspătă. Stratul se menține instabil în partea sa superioară, unde este prezent un segment de aproximativ 20-30 cm care prezintă încă rezistență scăzută. În profunzime regăsim plăci de vânt, mai ales pe versanții cu expoziție sudică și estică. Declanșarea avalanșelor e probabilă chiar și printr-o supraîncărcare slabă a stratului.

La altitudini mai mici de 1800 m stratul de zăpadă s-a consolidat ușor, iar la suprafață s-au format cruste de gheață. Declanșările de avalanșe sunt posibile la supraîncărcări slabe, pe pantele suficient de înclinate.

**Stabilitatea şi evoluţia stratului de zăpadă în masivele Țarcu-Godeanu: risc însemnat**

La suprafața stratului sunt formate cruste subțiri de gheață, iar primii 10-15 cm de zăpadă prezintă rezistență scăzută. În interiorul stratului sunt prezente numeroase plăci de vânt, cruste de gheață și segmente cu rezistență scăzută formate din cristale fațetate sau rotunde. Vântul a favorizat depunerea și acumularea zăpezii în zonele adăpostite și pe văi. Declanşarea avalanşelor va fi posibilă chiar şi la supraîncărcări slabe pe pantele mai înclinate, iar în cazuri izolate vor fi posibile şi declanşări spontane de avalanşe.

**Stabilitatea şi evoluţia stratului de zăpadă în masivul Parâng - Șureanu: risc însemnat**

Stratul de zăpadă s-a tasat și umezit ușor, iar la suprafață s-au format cruste de gheață. Stratul se menține relativ instabil, format preponderent din cristale fine în partea superioară, iar la interior regăsim numeroase plăci de vânt, în special pe versanții sudici și estici, la peste 1800 m. În zonele adăpostite se întâlnesc depozite de zăpadă mai însemnate. Declanșarea avalanşelor va fi posibilă și la supraîncărcări slabe, pe pantele mai înclinate. În cazuri izolate se pot declanşa și avalanșe spontane care să angreneze stratul instabil de la suprafață constituit în urma ultimelor ninsori.

**Stabilitatea şi evoluţia stratului de zăpadă în Munții Vlădeasa–Muntele Mare: risc moderat**

Stratul de zăpadă măsoară în medie 60 cm. La suprafață prezintă cruste de gheață. Pe pantele cu grad de înclinare ridicat, stratul de zăpadă este mediu stabilizat. Declanşarea avalanşelor e posibilă la supraîncărcări mari (grupuri de turiști), pe pantele mai înclinate.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

În zonele adăpostite și pe văi se găsesc depozite însemnate de zăpadă, cu rezistență relativ scăzută. La suprafață se regăsesc cruste subțiri de gheață, iar în interiorul stratului, numeroase plăci de vânt. Declanşarea avalanşelor este posibilă pe pantele mai înclinate sau în zonele cu depozite mai însemnate de zăpadă, inclusiv la supraîncărcări slabe.

**Stabilitatea şi evoluţia stratului de zăpadă în Grupa Centrală a Carpaților Orientali**

**(zona Munților Călimani – Bistriței - Ceahlău): risc însemnat**

La altitudini de peste 1800 m stratul este mediu stabilizat. Mai ales pe versanții sudici și estici sunt formate plăci de vânt. Pe văi și în zonele adăpostite sunt depozite mai însemnate de zăpadă. La altitudini mai mici de 1800 m stratul are dimensiuni mai reduse.

Declanşarea avalanşelor va fi posibilă chiar şi la supraîncărcări slabe, mai ales pe pantele înclinate din zonele înalte.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - ȘUREANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE